als_Latn dik_Latn sag_Latn
Çka thotë Ivanov për “Le Temps” ?
Presidenti i Republikës së Maqedonisë, Gjorge Ivanov në një intervistë për gazetën ditore zvicerane “Le Temps”, të publikuar sot, angazhohet për integrimin e shpejtë të vendit në strukturat euro-atlantike, pasi që, siç thekson, ndodhet në qendër të “një unazë zjarri”
Gazeta nga Gjeneva i përkujton lexuesit se Republika e Maqedonisë, e cila ka dalë nga ish-Jugosllavia, njëzet vite me radhë është duke pritur para dyerve të Bashkimit Evropian. Kandidatura e saj është bllokuar në mënyrë sistematike nga Greqia me elaborimin se është duke ia mohuar të drejtën për ta përdorur emrin Maqedoni, duke dashur në këtë mënyrë ta ndërmarrë trashëgiminë nga Maqedonia antike.
Në konstatimin e “Le Temps” (Koha) se jashtë “jemi mësuar me idenë se Maqedonia është kandidate për anëtarësim në Bashkimin Evropian dhe pse ndodh kështu?”, presidenti Ivanov u përgjigj se anëtarësimi në BE është qëllim strategjik për Maqedoninë.
“Për ne, anëtarësimi në BE është qëllim strategjik. Midis 80 dhe 90 për qind e popullatës është prononcuar për këtë, ndërsa nga viti 2009 Komisioni Evropian dha gjashtë rekomandime pozitive për anëtarësimin tonë. Por, Greqia vazhdoi ta kundërshtojë një gjë të tillë”, thotë Ivanov.
I pyetur nëse mund të ndryshojë diçka me ardhjen në pushtet të Aleksis Ciprasit në Athinë, presidenti i Maqedonisë shfaq shpresë se kjo do ta shënojë ardhjen e gjeneratës së re e cila “di të çlirohet nga paragjykimet nga e kaluara”.
“Deri më tani elitat greke kanë qenë të fundit në Ballkan të cilat kanë dalë nga Lufta e ftohtë. Në të gjitha vendet e tjera është kthyer faqja. Kjo do të thotë se udhëheqësit e rinj grekë kanë shumë brenga të tjera tani, të paktën tani për tani, publikisht, në asnjë moment nuk i kanë shprehur qëllimet e tyre ndaj nesh. Të jemi realistë, ne nuk jemi prioritet për ta”, thekson Ivanov.
Në insistim të gazetarit të “Le Temps” se një raportues i Parlamentit Evropian flet për “një situatë shumë të rrezikshme” në vend, presidenti i Maqedonisë u përgjigj se pritja para dyerve të BE-së është frustruese.
I pyetur nëse ka rreziqe nga një situatë e tillë, presidenti Ivanov thotë se ato janë të shumta.
“Janë shumë. Kini parasysh se rajoni ynë është në qendrën e një unaze të zjarrtë. Ne e kemi Ukrainën në veri, Lindjen e Afërt në lindje, Libinë në juglindje. Të gjitha këto goditje kanë pasoja për vendin tonë, por na mungojnë resurse që të ballafaqohemi me to. Shtojeni edhe çështjen me emigrantët të cilët ikin nga luftërat dhe vijnë te ne, pasi zakonisht kalojnë përmes Greqisë… Nëse do të ishim anëtare e Bashkimit Evropian dhe NATO-s për çka Greqia kundërshton me veto, ne do të mund të përfshiheshim më shumë në një politikë të përbashkët, do të kemi më shumë informacione për sigurinë, që të sigurohet mbrojtje më e madhe e kufijve tonë. Tani jemi të privuar nga ajo dhe siç duket Evropa të mos ketë kurrfarë obligimi ndaj nesh”, thekson Ivanov. (INA)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn